Ierland se Ulster krap in Bulle se slaai | Netwerk24
Ian Foster, afrigter van die All Blacks, het soos verwag 'n klomp veranderinge gemaak aan die span wat Argentinië verlede naweek met 36-13 geklop het deur agt vars spelers te kies vir Saterdag se Rugbykampioenskaptoets teen die Springbokke.
Topvyf lande met die meeste top-100 spelers
Tennis is grootliks 'n individuele sport, maar uiteraard word nasionale trots hoog op die prys gestel.
Fifa straf Hongarye oor rassisme
Hongarye se sokkerspan moet as straf sy volgende Wêreldbeker-kwalifiserende stryd in 'n leë stadion speel nadat rassistiese voorvalle in 'n wedstryd vroeër vandeesmaand teen Engeland in die Puskás-arena in Boedapest plaasgevind het.
Die private gesondheidsektor kan self begin om aandag te gee aan die dringendste aanbeveling van die markondersoek na die private gesondheidsorgsektor, soos die een oor pryse, en hoef nie vir die regering of Nasionale Gesondheidsversekering (NGV) te wag nie.
Skaf TV-lisensies heeltemal af, sê Outa
TV-lisensies moet afgeskaf word en die SAUK moet eerder regstreeks deur die staat gefinansier word, sê Outa.
Die Nasionale Energiereguleerder (Nersa) het oënskynlik Karpowership se drie opwekkingslisensies vir sy kragskepe klakkeloos goedgekeur en wetgewing omseil.
Mathys Roets vat die pad saam met Xtreme Bikers
Mathys Roets en die Xtreme Bikers-klub van Bloemfontein ry laat die stof staan vir liefdadigheid.
Ierland se Ulster krap in Bulle se slaai
Deur Hendrik Cronjé 12 September 2021 00:33
Die Ierse klubspan Ulster vry na Duane Vermeulen. Foto: Gallo Images
Die Ierse klubspan Ulster staan nou voor in die tou om Duane Vermeulen vir 'n tweede keer uit Suid-Afrika oorsee te laat trek.
Ulster krap nou in die Bulle se slaai met hul gevryery na die ster-agtsteman van die Bulle nadat die Bulle onlangs die kookwater-losvoorspeler Marcell Coetzee by die Ierse klub "gegaps" het.
Ulster se skielike belangstelling in Vermeulen maak dit vir die Springbok nie meer so 'n eenvoudige besluit om sy kontrak by die Bulle te verleng nie.
Die 35-jarige agtsteman se kontrak met die Bulle het op 31 Augustus verstryk. Sedertdien het hy hom nog nie aan 'n span verbind nie, alhoewel daar sprake was dat hy moontlik Japan as 'n nuwe rugbytuiste kan kies nadat hy tussen 2018 en 2020 daar vir Frans Ludeke se Kubota Spears gespeel het. Hy was ook tussen 2015 en 2018 by Toulon in Frankryk.
Vermeulen het egter 'n ommeswaai gemaak in verband met sy toekomsplanne as Bok nadat hy weens 'n besering nie in die reeks teen die Britse en Ierse Leeus kon speel nie. Hy het glo met Rassie Erasmus en Jacques Nienaber se aanmoediging verlede week besluit om deel te probeer wees van die Springbokspan vir 2023 se Wêreldbeker-toernooi.
Dié wending het daartoe gelei dat die Bulle verlede week met die Vermeulen-kamp begin onderhandel het om sy kontrak te verleng. Selfs SA Rugby het vir Vermeulen 'n nuwe kontrak begin opstel.
Rapport verneem die Bulle bly positief dat Vermeulen Loftus as sy werkplek sal kies. Ulster se verskyning op die toneel kan egter sake vir die Bulle veel moeiliker maak.
"Dalk wil Ulster die Bulle nou terugkry vir Marcell," het een ingeligte teenoor Rapport geskerts.
Coetzee het Ulster van 2016 tot vroeër vanjaar verteenwoordig, voordat die Bulle hom oorreed het om vroeër as wat hy beplan het, na Suid-Afrika en Pretoria terug te keer.
Dit sal vir die Bulle 'n groot slag wees as Vermeulen besluit om eerder vir Ulster (of 'n ander span) te gaan speel. Hy is 'n speler van onskatbare waarde danksy sy bydrae op en van die speelveld, sy ervaring, leierskap, fisieke teenwoordigheid en goeie spel.
As Vermeulen wel besluit om by Ulster te teken, sal hy eersdaags teen sy gewese spanmaats in die Verenigde Rugbykampioenskap te staan kom.
Die Bulle kan wel breed glimlag daaroor dat hulle die afgelope week daarin geslaag het om 'n kontrak met die breker-haker Bismarck du Plessis te sluit.
Die Pretorianers het Vrydag bevestig dat hulle 'n tweejaarkontrak met die 37-jarige Du Plessis gesluit het. Sy taak sal wees om as speler én mentor die jonger hakers en stutte op Loftus Vers­feld te help verbeter.